作者:錢起
標題:送李大夫赴廣州
內容:一賢間氣生，麟趾鳳凰羽。何意人之望，未為王者輔。出鎮忽推才，盛哉文且武。南越寄維城，雄雄擁甲兵。鼓門通幕府，天井入軍營。厥俗多豪侈，古來難致禮。唯君飲冰心，可酌貪泉水。忠臣感聖君，徇義不邀勳。龍鏡逃山魅，霜風破嶂雪。征途凡幾轉，魏闕如在眼。向郡海潮迎，指鄉關樹遠。按節化甌閩，下車佳政新。應令尉陀俗，還作上皇人。支離交俊哲，弱冠至華髮。昔許霄漢期，今嗟鵬鷃別。圖南不可禦，惆悵守薄暮。